KYK: Jordan se loopbaan eindig byna vroeg | Netwerk24
KYK: Jordan se loopbaan eindig byna vroeg
11 Julie 2020 06:11
Will Jordan speel die rugbywêreld vanjaar aan die brand. Foto: Getty Images
Die 22-jarige Crusader, wat op vleuel en heelagter vir die Superrugbykampioen uitdraf, het sy stempel op skool- en klubvlak afgedruk voordat hy Nieu-Seeland se o.20-span in 2017 verteenwoordig het.
Hy het vir hom 'n beroepskontrak by die Crusaders losgespeel, maar 'n belowende loopbaan het byna vroeg tot 'n einde gekom.
"Ek het probleme ervaar met dowwe sig en my balans, wat aanvanklik moeilik was om te diagnoseer," sê Jordan in 'n video wat op die All Blacks se YouTube-kanaal gedeel is.
"Harsingskudding is genoem, ek het 'n paar nekprobleme gehad en uiteindelik is vasgestel ek ly aan 'n binneoor-probleem wat my moeilikheid met my balans en sig gegee het.
"Dit het ongeveer sewe of agt maande geneem om te genees."
'n Gesonde, kommervrye Jordan was vanjaar in staat om sy briljante talent op die aanval uit te stal en daar is diegene wat voorspel dat hy in die voetspore sal volg van die voormalige Crusaders en All Black-ster Israel Dagg.